– Tämä on meille suunnattu signaali, kertoo ilmavoimien esikuntapäällikkö.

Ruotsin ilmatilaa loukataan säännöllisesti ja yhä aggressiivisemmin. SAAB

Ruotsissa ollaan huolissaan Venäjän ilmavoimien käytöksestä.

– Venäläisten koneiden käyttäytyminen on muuttunut viimeisten kolmen, neljän vuoden aikana. Aggressiivista lentämistä on enemmän, kertoo Ruotsin ilmavoimien esikuntapäällikkö Anders Persson Skies-lehdessä.

Venäläiset Suhoi Su-27, -34 ja -35 hävittäjät ovat säännöllisesti lentäneet 10 metrin päässä ruotsalaisista hävittäjistä.

Kissa ja hiiri -leikkiä taivaalla. Tässä Britannian ilmavoimien Typhoon saattamassa venäläisten Tupolev Tu-95 -pommikonetta. Sgt Fenwick

Tahallisia ilmatilan loukkauksia

Aiemmin tänä vuonna venäläinen signaalitiedustelukone lensi Ruotsin ilmatilassa minuutin ajan kahden hävittäjän saattamana.

– Tällaista ei ole koskaan ennen tapahtunut Ruotsin ilmatilassa. Hävittäjiä on lentänyt, signaalitiedustelukoneita on lentänyt, mutta ei koskaan signaalitiedustelukone hävittäjien saattamana, kertoo Persson.

Hänen mukaansa kyseessä oli ”Ruotsille suunnattu signaali”. Person kertoo, että venäläisten elektroninen häirintä alkaa heti, kun ruotsalaiskoneet lähtevät ilmaan.

Asiasta uutisoi myös Tekniikka & Talous.